#geeREG: Beveg armoede eerder sóFoto: SAPD Armoede groei teen ŉ kommerwekkende tempo. In Suid-Afrika word gereken dat 30,4 miljoen Suid-Afrikaners reeds in armoede lewe. Dit is egter nie net ŉ Suid-Afrikaanse verskynsel nie; berigte uit lande soos Argentinië en Puerto Rico skets ’n soortgelyke prentjie. Daarom het die Verenigde Nasies (VN) die Internasionale dag vir die Verbreking van Armoede op 17 Oktober ingestel om wêreldwyd oplossings vir armoede byeen te bring in die hoop dat planne wat op een plek werk, in ander plekke ingestel kan word om sodoende oral ’n verskil te maak. Deel van die oplossing is om nie vir mense geld te gee wat hulle sterk in hul kwaad nie. As jy iemand bly voorsien van lewensmiddele, weerhou jy hulle van onafhanklikheid. Jy dink jy doen goed, maar jou geld hou iemand eintlik onder. Boeke soos Toxic Charity deur Robert D Lupton en When Helping Hurts deur Steve Corbett en Brian Fikkert wys daarop dat veral kerke eenmalige projekte of sopkombuise het wat die probleem net vererger. Die boeke verduidelik hoe om nie net te gee nie, maar ook reg te gee. Foto: Adéle Changuion/Maroela Media. Solidariteit Helpende Hand het begin kyk na die regte beginsels vir gee om op ’n volhoubare manier armoede te verlig, op te hef en te voorkom in Suid-Afrika. Die organisasie het in 2015 ’n veldtog van stapel gestuur met die naam #geeREG wat daarop toegespits is om mense bewus te maak van die leemtes in die manier waarop hulle gee. “Daarin kon ons sien dat baie bedelaars in die strate van Pretoria en Centurion die geld wat hulle kry, gebruik om dwelms mee aan te koop,” het Marlien van der Westhuizen, mediaskakelbeampte van Helpende Hand, gesê. “In 2017 het ons navorsing gedoen wat wys hoe ver die probleem strek en hoe dit selfs gegoede mense raak. Daar het ons geleer dat sommige bedelaars dwelms reeds aan 13 jaar oue kinders buite gegoede, welbekende skole verkoop. Hierdie kinders stel dan onskuldige kinders bloot aan dwelms en in baie gevalle is die onderwysers nie eens daarvan bewus nie. Deur die navorsing is kinders geïdentifiseer wat op 10 en 11 jaar betrokke geraak het by dagga en later sterker straatdwelms. Dit is kinders uit goeie huise, wat elkeen ŉ blink toekoms verbeur het weens eie onkunde en ouers se onbewustheid of onbetrokkenheid. Dit is nie slegte kinders nie. Dit is nie slegte ouers, of slegte skole nie. Dit kan letterlik vandag in jou kind se skool gebeur.” Solidariteit Helpende Hand vra mense om te help om die bedelaarsprobleem oor die land aan te spreek. “Deur nie jou geld deur jou motorruit vir ’n bedelaar op straat te gee nie, maar vir ŉ geregistreerde organisasie wat op volhoubare wyse bedelaars help, is al ’n goeie begin. Helpende Hand ondersteun met die #geeREG-veldtog ŉ rehabilitasiesentrum, Moeggesukkel, waar jong mans gehelp word om van die strate af te kom. Hier kry hulle ’n nuwe begin. “Hulle word geleer wat dit is om hard te werk en ’n bydrae te maak aan die samelewing. Elke dag word jong mense teruggegee aan hul families. Dit is families wat al moed verloor het en baie moes opoffer vir ŉ kind wat hulle oneindig liefhet. Deur bedelaars en dwelmverslaafdes te help, voorkom ons die armoede van ’n groot groep jong kinders wat nie in dwelms sal verval as dit nie so geredelik beskikbaar is nie,” het Van der Westhuizen bygevoeg.